जागरण संवाददाता, पंचकूला : सेक्टर 19 में शराब के ठेके को लेकर लोगों का गुस्सा बढ़ता जा रहा है। लोगों ने वीरवार को भी शराब के ठेके के आगे बैठकर प्रदर्शन और नारेबाजी की। महिलाएं ठेके के आगे टेंट लगाकर प्रदर्शन कर रहीं हैं। उनका कहना है कि जब तक जिला प्रशासन व एक्साइज विभाग की ओर से यहां से ठेके को हटाने के निर्देश जारी नहीं होते, तब तक उनका धरना जारी रहेगा। वीरवार को इंडियन नेशनल लोकदल व्यापार प्रकोष्ठ के हरियाणा प्रदेश अध्यक्ष कुलभूषण गोयल ने अपने समर्थकों के साथ इस धरने को समर्थन देते हुए कहा कि एक तरफ से तो हाइवे से दूर ठेके ले जाने के आदेश है। वहीं दूसरी ओर भाजपा सरकार द्वारा लोगों के घरों के साथ ही शराब के ठेके खोले जा रहे है। कुलभूषण गोयल ने कहा कि इस तरह से यही गली-गली की दुकानों में शराब के ठेके खुलेंगे, तो लोगों का घर से निकलना मुश्किल हो जाएगा। उन्होंने कहा कि जहां पर ठेका खोलने की अनुमति दी गई है, उससे चंद कदमों की दूरी पर रेलवे लाइन है। शराब पीकर रेल से कटने वालों की संख्या में भी इजाफा हो सकता है। उन्होंने कहा कि जब आधा किलोमीटर पर एक ठेका पहले से ही है, तो अब सेक्टर के बीचोंबीच मार्केट में ठेका क्यों खोला जा रहा है। गोयल ने महिलाओं को आश्वासन दिया कि इस ठेके को किसी भी हालत में नहीं खुलने देंगे और डीसी से भी बात करेंगे। इस अवसर पर सुदेश रानी, जसवीर सिंह, सोनू गोयत, सुभाष निषाद, नरेश नारंग, यूथ खालसा क्लब के प्रधान विपिनप्रीत सिंह, शालू, अल्का अग्रवाल, अनिता विष्ठ, शांति बहुगुणा, उर्मिला, कुसुम, नीलम, सरिता, बीना, कमलेश सहित अन्य महिलाएं उपस्थित थीं।